b'\n_START_ARTICLE_\nRuumislauta\n_START_SECTION_\nRuumislauta katolisuudessa\n_START_PARAGRAPH_\nKatolisella ajalla Suomessa ei ruumislautaa tarvittu, sill\xc3\xa4 ruumis sijoitettiin pesun j\xc3\xa4lkeen paareille valkoisiin k\xc3\xa4\xc3\xa4rinliinoihin kiedottuna. Vainaja haudattiin toisena tai kolmantena p\xc3\xa4iv\xc3\xa4n\xc3\xa4 kuoleman j\xc3\xa4lkeen. Arkun k\xc3\xa4ytt\xc3\xb6 oli harvinaista. Sit\xc3\xa4 k\xc3\xa4ytettiin vain arvohenkil\xc3\xb6iden hautauksessa._NEWLINE_Kuoleman tapahduttua vainaja riisuttiin ja asetettiin olkien tai vaatteiden p\xc3\xa4\xc3\xa4lle, joko kuolinhuoneen lattialle tai s\xc3\xa4nkyyn. Ruumiin korjaamisen eli pesemisen, oikomisen, pukemisen ja laudalle panon suoritti oman talon naisv\xc3\xa4ki. Muu talonv\xc3\xa4ki saattoi siirty\xc3\xa4 siksi ajaksi naapuriin. Talon miesv\xc3\xa4ki toimi laulajina, kantajina, arkuntekij\xc3\xa4n\xc3\xa4 ja haudankaivajana. Ilomantsissa naiset pesiv\xc3\xa4t naisvainajan, miehet miesvainajan._NEWLINE_Monessa kyl\xc3\xa4ss\xc3\xa4 oli erityisi\xc3\xa4 ruumiinpesij\xc3\xb6it\xc3\xa4 eli naisia, joita saattoi kutsua paikalle oman v\xc3\xa4en sijaan. He pesiv\xc3\xa4t ruumiin vedell\xc3\xa4 ja saippualla riepu apunaan. Miehilt\xc3\xa4 ajettiin my\xc3\xb6s usein parta ennen ruumiin huuhtomista, kuivaamista, pukemista ja kampaamista._NEWLINE_Isommissa taloissa oli usein oma, perint\xc3\xb6n\xc3\xa4 kulkeva ruumislauta, jota s\xc3\xa4ilytettiin vajan ylisill\xc3\xa4 tai muussa sopivassa piilossa. V\xc3\xa4h\xc3\xa4isempi v\xc3\xa4ki saattoi k\xc3\xa4ytt\xc3\xa4\xc3\xa4 kyl\xc3\xa4n yhteist\xc3\xa4 ruumislautaa. Sit\xc3\xa4 s\xc3\xa4ilytettiin siin\xc3\xa4 talossa, jossa viimeksi oli ollut vainaja. Saattoipa joku k\xc3\xa4ytt\xc3\xa4\xc3\xa4 ruumislautana leip\xc3\xa4lautaa tai s\xc3\xa4ngyn p\xc3\xa4\xc3\xa4lliskanttakin._NEWLINE_T\xc3\xa4m\xc3\xa4 leve\xc3\xa4 lauta oli joko yhdest\xc3\xa4 puusta tehty tai kahdesta laudasta kokoon pantu. Se veistettiin honkapuusta muutaman senttimetrin paksuiseksi. Yksipuinen oli toisesta p\xc3\xa4\xc3\xa4st\xc3\xa4\xc3\xa4n, tyvip\xc3\xa4\xc3\xa4st\xc3\xa4\xc3\xa4n, leve\xc3\xa4mpi. T\xc3\xa4h\xc3\xa4n p\xc3\xb6yd\xc3\xa4n kannen levyiseen lautaan oli useilla paikkakunnilla tapana veist\xc3\xa4\xc3\xa4 ristinmerkki._NEWLINE_Vainaja yleens\xc3\xa4 "laulettiin laudalle" eli veisattiin laudalle asettelun aikana virsi\xc3\xa4. Pukuun tai valkoiseen ruumispaitaan puettu vainaja asetettiin laudalle suorana, usein lakanoiden v\xc3\xa4liin sijoitettuna. Vainajan k\xc3\xa4det pantiin suoriksi ruumiin p\xc3\xa4\xc3\xa4lle. Peitoksi pantiin huopa ja asetettiin silm\xc3\xa4huntu p\xc3\xa4\xc3\xa4n yli, usein pantiin Raamattu ja virsikirja rinnan p\xc3\xa4\xc3\xa4lle. Jotkut laittoivat viel\xc3\xa4 kukkia rinnan p\xc3\xa4\xc3\xa4lle._NEWLINE_Jos vainaja oli el\xc3\xa4ess\xc3\xa4\xc3\xa4n ollut noituuteen taipuvainen, saattoi ruumis kummitella viel\xc3\xa4 laudalla ollessaan. Vanha kansa kertoi er\xc3\xa4\xc3\xa4st\xc3\xa4kin muorista, joka tarinan mukaan oli k\xc3\xa4vellyt rikki kolmet sukat. Vainajan arveltiin k\xc3\xa4yneen noitumassa.\n_START_SECTION_\nRuumislauta ortodokseilla\n_START_PARAGRAPH_\nOrtodoksit asettivat laudalla lep\xc3\xa4\xc3\xa4v\xc3\xa4n vainajan kunniasijalle huoneen arvokkaimpaan paikkaan eli ikonin alle. He samoin kuin katoliset valvoivat kolme y\xc3\xb6t\xc3\xa4 vainajan vierell\xc3\xa4. T\xc3\xa4ll\xc3\xa4 varmistettiin se, ettei pahamies p\xc3\xa4\xc3\xa4se ottamaan sielua, jonka aina ruumiin hautaamisen saakka uskottiin oleskelevan kotona.\n_START_SECTION_\nRuumislauta luterilaisilla\n_START_PARAGRAPH_\nLuterilainen v\xc3\xa4est\xc3\xb6 saattoi j\xc3\xa4tt\xc3\xa4\xc3\xa4 vainajan sis\xc3\xa4\xc3\xa4n kylmilleen j\xc3\xa4tettyyn huoneeseen tai vied\xc3\xa4 sen pois kuolinhuoneesta aittaan tai riiheen. Yleens\xc3\xa4 vainajaa kuljetettiin jalat edell\xc3\xa4. Jotkut olivat kyll\xc3\xa4 sit\xc3\xa4 mielt\xc3\xa4, ett\xc3\xa4 ruumista oli kuljetettava p\xc3\xa4\xc3\xa4 edell\xc3\xa4, jottei se osaa palata takaisin._NEWLINE_Sen j\xc3\xa4lkeen kun vainaja oli asetettu ruumislaudalle laulettiin useimmilla paikkakunnilla aina saattovirsi\xc3\xa4, kun vainajaa liikutettiin. Kyl\xc3\xa4ll\xc3\xa4 saattoi olla erityinen ruumiinlaulaja, hyv\xc3\xa4 laulumies, joka haettiin silloin paikalle._NEWLINE_Aitassa ruumislauta sijoitettiin telineiden p\xc3\xa4\xc3\xa4lle niin, ett\xc3\xa4 vainajan jalat olivat ovelle p\xc3\xa4in. Lauta voitiin my\xc3\xb6s laittaa riippumaan orresta k\xc3\xb6ysien varassa, jotta hiiret ja rotat eiv\xc3\xa4t p\xc3\xa4\xc3\xa4sisi kaluamaan ruumista. Piippolassa pantiin vainajan k\xc3\xa4teen piiska hiiri\xc3\xa4 ja sy\xc3\xb6p\xc3\xa4l\xc3\xa4isi\xc3\xa4 karkottamaan._NEWLINE_Virren veisuun j\xc3\xa4lkeen pantiin p\xc3\xb6nkk\xc3\xa4 ovelle kuoleman merkiksi. Iitiss\xc3\xa4 ovi lukittiin viel\xc3\xa4 riippulukolla. Sen j\xc3\xa4lkeen j\xc3\xa4\xc3\xa4tiin odottamaan, ett\xc3\xa4 arkuntekij\xc3\xa4, nikkari, k\xc3\xa4visi ottamassa ruumiista mitat. Jotkut kyll\xc3\xa4 teettiv\xc3\xa4t itselleen jo el\xc3\xa4iss\xc3\xa4\xc3\xa4n arkun tai sahauttivat hongasta hyv\xc3\xa4t kirstulaudat orsille odottamaan. My\xc3\xb6hemmill\xc3\xa4 ajoilla arkku saatettiin k\xc3\xa4yd\xc3\xa4 ostamassa kaupunkipuusep\xc3\xa4lt\xc3\xa4kin._NEWLINE_Tavallisesti vainaja pantiin arkkuun heti, kun se oli saatu valmiiksi. Kirkolle arkku vietiin surusaatossa vasta sen sunnuntain aamuna, jolloin hautaus tapahtui._NEWLINE_Joillakin paikkakunnilla vietettiin ruumiinvalvojaisia hautajaisia edelt\xc3\xa4neen\xc3\xa4 y\xc3\xb6n\xc3\xa4. Niiss\xc3\xa4 arkku tuotiin tupaan ja sijoitettiin penkille keskelle huonetta. Kansi avattiin ja arkun p\xc3\xa4\xc3\xa4lle asetettiin lauta poikittain ja sille kynttil\xc3\xb6it\xc3\xa4 palamaan. Vainajan kotiin kokoontuneet kyl\xc3\xa4l\xc3\xa4iset ja erityinen ruumiinveisaaja nauttivat ensin hautajaisaterian. Sen j\xc3\xa4lkeen aloitettiin l\xc3\xa4pi y\xc3\xb6n kest\xc3\xa4nyt virrenveisuu, joka keskeytyi vain saarnakirjan eli postillan luennan ajaksi. T\xc3\xa4m\xc3\xa4 tapa kiellettiin ensimm\xc3\xa4isen kerran jo vuonna 1644, sill\xc3\xa4 kestitykseen liittyi usein juovuttavia juomia. Hirvensalmella muistetaan viel\xc3\xa4kin tapaus, ett\xc3\xa4 vainaja unohtui kotiin, kun saattov\xc3\xa4ki aamulla l\xc3\xa4hti kohti hautausmaata.'